《题杨希元朝议南轩》
宋代·范纯仁

卜居俯涧瀍，开轩面嵩洛。迥占西都胜，高据北邙脚。

千门凝紫烟，群峰参碧落。神皋势回抱，天阙谁开凿。

朝阳丽金碧，半空横殿阁。滩声夜潺湲，云气暮惨错。

春花敷烂锦，夏木成翠幄。三川披画图，八极开綷幕。

曾无登涉勤，坐享仁智乐。主人富才识，大隐当城郭。

早解郡印还，勇脱官检缚。清心对万景，真趣绝外铄。

可笑学神仙，妄意向寥廓。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。